ผู้อำนวยการศูนย์ส่งเสริมศิลปาชีพระหว่างประเทศ เชิญประชาชน เข้าร่วมงาน Crafts Bangkok 2019 ในวันที่ 4-7 เมษายน นี้
นางอัมพวัน พิชาลัย ผู้อำนวยการศูนย์ส่งเสริมศิลปาชีพระหว่างประเทศ เปิดเผยว่า ศูนย์ส่งเสริมศิลปาชีพระหว่างประเทศ เตรียมจัดงาน Crafts Bangkok 2019 ซึ่งเป็นงานใหญ่ประจำปีของ SACICT โดยในปีนี้จัดภายใต้แนวคิด "Retell the Details เล่าเรื่องของเรื่องเล่า" เป็นการบอกเล่าเรื่องราวเบื้องหลังที่เป็นทักษะการทำงาน ที่แตกต่างกันด้วยความคิดสร้างสรรค์ งานที่นำมาเสนอในงานนี้ก็จะเป็นแนวคิดสมัยใหม่ที่ตอบโจทย์ในทุกมิติการใช้ชีวิตของผู้คนยุคปัจจุบัน และมีความหลากหลายของผลงาน ไม่ว่าจะเป็นงานในประเทศหรือต่างประเทศ ภายในงานจะแบ่งเป็นโซนต่างๆ เช่น โซนการเล่าเรื่องของการศิลปหัตถกรรม โซนผลิตภัณฑ์ที่เน้นเรื่องของการดีไซน์ โซนผลิตภัณฑ์โครงการพระราชดำริ เป็นต้น ซึ่งการจัดงานในครั้งนี้เพื่อพัฒนาวงการศิลปหัตถกรรมของไทยให้มีความยั่งยืน ซึ่งเป็นส่วนหนึ่งในการสร้างงาน สร้างอาชีพ สร้างรายได้ ของชาวบ้าน         ทั้งนี้ ขอเชิญชวนประชาชนเข้าร่วมงาน Crafts Bangkok 2019 ระหว่างวันที่ 4-7 เมษายน นี้ เวลา 10.00-20.00 น. ณ ฮอลล์ EH 101-102 ศูนย์นิทรรศการและการประชุมไบเทค